# Cydlynydd Dysgu Cymraeg / Learning Welsh co-ordinator

## Disgrifiad o’r Rôl

|  |  |  |
| --- | --- | --- |
| Graddfa gyflog: |  | C |
| Cyfeirnod: |  | CDC |
| Tîm: |  | Datblygu’r Celfyddydau |
| Rheoli staff: |  | Dim cyfrifoldeb rheoli llinell |
| Lleoliad: |  | Hyblyg – gellir gweithio o unrhyw un o swyddfeydd Cyngor Celfyddydau Cymru |
| Teithio: |  | Cyson |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle bo modd o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau'r celfyddydau a chwarae rhan ynddynt.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Canlyniad partneriaeth newydd rhwng y Cyngor Celfyddydau a’r Ganolfan Dysgu Cymraeg Cenedlaethol yw’r swydd hon gyda nawdd ychwanegol o’r Ganolfan trwy’r cynllun Cymraeg Gwaith. Ei bwriad yw i greu, cynnal a chydlynu gwasanaeth newydd ‘Cymraeg Gwaith’ ar gyfer y sector gelfyddydol. Bydd gofyn defnyddio gwybodaeth a phrofiad dysgu Cymraeg wrth ymateb i ofynion o fewn y sector. Bydd y cydlynydd yn darparu cyfleoedd i staff y cyngor, artistiaid unigol, mudiadau a chanolfannau celfyddydol i ddatblygu a thyfu eu sgiliau a hyder yn y Gymraeg trwy ddarparu cyrsiau dysgu Cymraeg perthnasol, cydlynu cyfleoedd i fagu hyder yn eu Cymraeg a chreu adnoddau dysgu Cymraeg perthnasol i’r maes celfyddydol.

Bydd y cydlynydd yn ymateb i argymhellion ymchwil ‘Llwybrau datblygu’r Gymraeg o fewn y celfyddydau’ gan ganolbwyntio ar anghenion artistiaid, mudiadau a chanolfannau celfyddydol wrth ddatblygu eu sgiliau Cymraeg. Bydd profiad neu sgiliau creadigol yn fanteisiol i’r swydd am y bydd angen ymateb yn greadigol i heriau a chreu dulliau dysgu perthnasol i’r sector.

Prif ofynion y swydd fydd:

* cynnal a chydlynu cyrsiau dysgu ar amryw lefelau
* darparu cyrsiau sy’n berthnasol i’r amryw arbenigeddau celfyddydol gan ddefnyddio dulliau a iaith y bydd mynychwyr yn debygol o’u defnyddio yn y maes gwaith.
* sicrhau cefnogaeth barhaus i ddysgwyr
* cydlynu gwasanaeth ‘Siarad’ a mentora er mwyn codi hyder.
* creu/addasu adnodd digidol all gynorthwyo’r sector i ddatblygu eu sgiliau iaith.
* cydlynu cefnogaeth i ymarferwyr llawrydd fynychu cyrsiau.
* rhannu arferion da gyda’r sector yn ehangach.

Bydd y cydlynydd yn derbyn arweiniad a chydweithrediad Ysgogydd y Gymraeg er mwyn sicrhau parhad a datblygiad i strategaethau ehangach y Cyngor o fewn y maes iaith. Bydd cydweithio agos rhwng y cydlynydd a’r Ganolfan Dysgu Cymraeg er mwyn sicrhau datblygiad cynhwysfawr a pherthasol i’r gwasanaeth. Bydd y swydd hon yn cyfrannu at gyflawni argymhellion adroddiad mapio’r Gymraeg a tharged y Llywodraeth o gyrraedd miliwn o siardwyr Cymraeg erbyn 2050.

### Prif gyfrifoldebau

Hyfforddiant – Recriwtio, cydlynu a darparu hyfforddiant dysgu Cymraeg o fewn y sector gelfyddydol gan ddatblygu gwasanaeth sy’n berthnasol iddi ac adnabod lefel y dysgwr er mwyn darparu’r hyfforddiant dysgu perthnasol.

Gwybodaeth arbenigol – Darparu gwybodaeth arbenigol am ddysgu’r Gymraeg yng nghyd-destun y celfyddydau. Bydd y rôl yma'n canolbwyntio ar amrywiaeth gofynion y sector yn fewnol ac allanol a bydd gofyn am gydweithio agos a chynllunio trylwyr wrth alluogi unigolion i ddatblygu eu sgiliau a hyder yn yr iaith Gymraeg.

Cyngor a gwybodaeth – Darparu cyngor a gwybodaeth arbenigol am ddatblygu sgiliau iaith Gymraeg yn y celfyddydau, gan arddel dull creadigol a llawn dychymyg at ddarparu cymorth wrth:

* ymateb i geisiadau am gymorth neu gyngor ar ddatblygu sgiliau neu godi hyder yn y Gymraeg
* creu a chynnal partneriaeth ymarferol adeiladol gyda darparwyr o fewn y cynllun Iaith Gwaith.
* creu a chynnal gwasanaeth mentora ar gyfer unigolion er mwyn iddynt godi hyder wrth ddefnyddio’r Gymraeg yn y gweithle.
* greu neu addasu deunyddiau dysgu ar lein perthnasol i’r sector gelfyddydau mewn cydweithrediad a’r Ganolfan Dysgu Cymraeg
* gynghori ac annog staff ac unigolion llawrydd i ddechrau neu barhau ar hyd y siwrnai ddysgu.

Cysylltu – Datblygu, hyrwyddo a chynnal perthnasau cydweithredol ag unigolion, staff a sefydliadau celfyddydol wrth annog dysgu Cymraeg a rhannu straeon cadarnhaol.

Cadw cyswllt rhwng y cyngor a mudiadau Cymraeg wrth gynllunio a chydlynu’r cynllun mentora.

Cyllid – Hwyluso cefnogaeth neu geisiadau wrth unigolion llawrydd i fynychu cyrsiau dysgu Cymraeg neu gynllun mentora.

Eiriolaeth – Hyrwyddo proffil cadarnhaol o Gyngor Celfyddydau Cymru a'r gweithgareddau y mae'n eu cefnogi.

Cydymffurfiaeth gorfforaethol – Dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – Unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Mae pob aelod o staff felly’n gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Felly mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu – staff â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Cymwysterau** | * Cymhwyster Dechrau Dysgu, cymhwyster cyfwerth neu brofiad o ddysgu’r Gymraeg i oedolion * Gradd mewn maes perthnasol i addysg neu’r celfyddydau a/neu profiad proffesiynol perthnasol gyfatebol |  |
| **Gwybodaeth** | * Dealltwriaeth am y maes dysgu Cymraeg a chodi hyder yn y defnydd o’r Gymraeg * Dealltwriaeth am sector y celfyddydau a sector y Gymraeg yng Nghymru a sut maent yn gweithredu yn y Gymru gyfoes * Y gallu i ddangos dealltwriaeth gadarn o arferion cydraddoldeb a hyrwyddo'r athroniaeth hon bob amser * Gwybodaeth gref a hyderus am ramadeg y Gymraeg | * Dealltwriaeth gadarn o ddeddfwriaeth a chwricwlwm allweddol |
| **Sgiliau** | * Sgiliau dysgu Cymraeg i oedolion ar sawl lefel * Sgiliau dysgu creadigol * Sgiliau TG a gweinyddu hyfedr * Sgiliau cyfathrebu rhagorol wrth siarad ac wrth ysgrifennu – y gallu i fod yn eiriolwr effeithiol, hygred a darbwyllol | * Sgiliau fydd yn cefnogi dysgu unigolion gyda anableddau * Sgiliau rheoli prosiect |
| **Profiad** | * Profiad o Ddysgu Cymraeg i Oedolion ar nifer o lefelau * Profiad o weithio gydag amryw bartneriaid ac unigolion * Profiad o greu a theilwra deunyddiau | * Profiad o sefydlu gwasanaeth neu gynllun newydd * Profiad o ffyrdd newydd llawn dychymyg o ddysgu’r Gymraeg a magu hyder ynddi * Profiad o ddatblygu partneriaethau * Profiad o ddysgu unigolion gydag anableddau * Profiad o broses a systemau sy'n ymwneud ag achredu a dyfarniadau cymwys |
| **Nodweddion** | * Y gallu i ysbrydoli pobl i gofleidio'r Gymraeg a bod yn eiriolwr sy’n ddifyr a darbwyllol * Y gallu i reoli a chyflawni rhaglen amrywiol o brosiectau a thasgau * Ffocws ar ddeilliannau a'r penderfyniad i lywio prosiectau a thasgau hyd at eu cwblhau'n ymarferol * Y gallu i wneud penderfyniadau a’u gweithredu yn unol a’r gofynion * Y gallu i ofalu am eich hun ac i weithio heb fawr o oruchwyliaeth uniongyrchol * Y gallu a'r parodrwydd i deithio ledled Cymru ac i weithio oriau anghymdeithasol pan fo angen | * Ymwybyddiaeth ymarferol am sector y celfyddydau a diwylliant yng Nghymru |
| **Y Gymraeg** | Rhugl yn y Gymraeg (ysgrifenedig a llafar) hyd o leiaf Lefel 4 ar y matrics hwn <https://learnwelsh.cymru/media/3239/151217description_sgiliau.pdf> Gallwn eich helpu i ddatblygu a gwella eich sgiliau iaith ymhellach. |  |